Omnibus presentes litteras inspecturis, Guillelmus, comes Jovigniaci, salutem in vero salutari. Novit ille qui nichil ignorat, quod nos domum Templariorum de Salice, que sita est in castellania nostra de Collengiis-Vinosis, et habitatores ejusdem domus sincera in Domino diligimus caritate. Et imo intendentes utilitati et volentes profectum ejusdem domus, donavimus, et concessimus fratribus ejusdem domus, quod ipsi transferre valeant et mutare viam illam que solet transire ante portam ejusdem domus, et ducere ad molendina Templi et ad rippariam Yone; ita quod via illa ibit retro muros qui claudent et circuibunt capellam dicte domus. - Hujus capelle nos fuimus et sumus fundatores. - Ita, tamen, quod dicta via distabit a dicto muro per septem vel octo tesias. Volumus, tamen, quod via illa que ibit retro muros qui claudent dictam capellam tantam habeat latitudinem quantam habebat illa que solebat ire inter dictam domum et locum ubi sita est modo capella sepedicta. Quod ut in posterum firmum et ratum habeatur, presentes litteras sigilli nostri munimine fecimus roborari. Actum, anno Domini Mº CCº XXXº Vº.